[pic] | KOMISIJA EVROPSKIH SKUPNOSTI |

Bruselj, 14.11.2006

COM(2006) 693 konč.

SPOROČILO KOMISIJE EVROPSKEMU PARLAMENTU IN SVETU

o zmanjšanju obremenitve poročanja, poenostavitvi in določanju prednostnih nalog na področju statistike Skupnosti

SPOROČILO KOMISIJE EVROPSKEMU PARLAMENTU IN SVETU

o zmanjšanju obremenitve poročanja, poenostavitvi in določanju prednostnih nalogna področju statistike Skupnosti

Uvod

Sporočilo iz marca 2005 z naslovom „Boljša pravna ureditev za rast in delovna mesta“ (COM(2005) 97) je opredelilo poenostavitev kot prednostno nalogo za EU. To je odgovor na zahtevo Evropskega parlamenta in Sveta po poenostavitvi in izboljšanju kakovosti zakonodaje EU. V celoti je vključen v preusmeritev lizbonske strategije v rast in delovna mesta. Cilj politike EU za boljšo pravno ureditev je bolje oblikovati zakonodajo z namenom povečati koristi za državljane, zmanjšati stroške v skladu z načelom sorazmernosti in subsidiarnosti ter zmanjšati administrativno obremenitev podjetij, zlasti malih in srednjih podjetij (MSP).

Tudi pri pripravljanju nacionalnih uradnih statistik in uradnih statistik Skupnosti politični organi na vseh ravneh (lokalni, nacionalni in evropski) že nekaj časa pozivajo k poenostavitvi zahtev. Poslovna združenja so prav tako že večkrat poudarila željo po manjši statistični obremenitvi.

Komisija (Eurostat) je v celoti seznanjena s to razpravo in razmišlja, kako bi na najboljši način lahko pomagala rešiti težavo z vidika stroškov in obremenitev, ki izhajajo iz statistike Skupnosti. Komisija je 25. maja 2005 sprejela sporočilo Evropskemu parlamentu in Svetu o neodvisnosti, celovitosti in odgovornosti statističnih organov držav članic in Skupnosti[1], ki ga je Ekonomsko-finančni svet podprl 7. junija 2005. Sporočilo je vključevalo Priporočilo Komisije državam članicam, da zagotovijo skladnost s 15 načeli v Evropskem statističnem kodeksu ravnanja, ki ga je Odbor za statistični program soglasno sprejel 24. februarja 2005. Več načel v Kodeksu obravnava vprašanje obremenitve poročanja.

V Sporočilu Evropskemu parlamentu in Svetu „Izvajanje Lizbonskega programa Skupnosti: Strategija za poenostavitev zakonodajnega okolja“ z dne 25. oktobra 2005 je Komisija ponovno izpostavila potrebo po poenostavitvi na področju statistike[2]. Strukturna statistika podjetij in statistika sistema Intrastat sta bili jasno vključeni v tekoči program poenostavitve za obdobje 2005–2008, ki je priložen k temu sporočilu.

Svet je v sklepih z dne 8. novembra 2005 prav tako potrdil, da je treba pozornost nameniti omejitvi statistike in zbiranja podatkov, pri čemer je zlasti treba upoštevati posebne potrebe in omejena sredstva MSP.

Na ravni Skupnosti se bodo nadaljevala prizadevanja za zmanjšanje obremenitve poročanja in poenostavitev ter zagotavljanje visokokakovostnih statističnih podatkov tudi v prihodnosti. V okviru pobude za boljšo pravno ureditev je posebna pozornost namenjena potrebi po informacijah za količinsko opredelitev učinkov in vplivov političnih ukrepov. Delo je trenutno osredotočeno na štiri stebre: pregledovanje vsakega posameznega primera zakonodaje Skupnosti o statistiki, bodisi že sprejete bodisi še v postopku priprave; uporabljanje trendov v informacijski tehnologiji; izkoriščanje možnosti, ki jih nudijo vedno pomembnejši evropski zbirni podatki v nasprotju z nacionalnimi pokazatelji; in uporaba administrativnih virov namesto statističnih raziskav. Vendar pa treba te ukrepe še bolj izpopolniti. To sporočilo zato določa strateški pristop k nadaljnjemu zmanjševanju statistične obremenitve podjetij. Temelji na dveh glavnih vrstah ukrepov: poenostavitvi in določanju prednostnih nalog . Obe vrsti ukrepov bo podpiral izboljšani proces načrtovanja , ki vključuje tesnejše sodelovanje z državami članicami.

To sporočilo je predstavljeno sočasno s splošnim sporočilom „Strateški pregled boljše pravne ureditve v EU“ kot konkreten primer, kako namerava Komisija uresničiti svoje obveznosti.

Poenostavitev

Obremenitev podjetij zaradi poročanja se lahko zmanjša s kombinacijo dveh elementov: prvi je poenostavitev zahtev po statističnih podatkih na izbranih prednostnih področjih, drugi pa spodbujanje uporabe statističnih orodij in metod, ki lahko olajšajo izpolnjevanje statističnih obveznosti.

Prednostna področja za poenostavitev

Na številnih področjih, ki so že bila predlagana za poenostavitev, delo že poteka, kmalu pa se bo še dodatno izpopolnilo.

Intrastat

Vse od ustanovitve sistema za zbiranje podatkov za statistiko Skupnosti v povezavi z blagovno menjavo med državami članicami (Intrastat) leta 1993 je bilo veliko truda vloženega v zmanjševanje obremenitve podjetij. Z določitvijo pragov je bilo izvzeto veliko število podjetij, zmanjšalo se je število tarifnih številk, nekateri podatki niso več obvezni, uvedlo pa se je tudi poenostavljeno poročanje za kompleksne izdelke.

Sledila bo nadaljnja poenostavitev s podobnimi vrstami ukrepov, ki bo kratkoročno gledano še dodatno zmanjšala obremenitev, ki jo povzroča sistem Intrastat. Srednjeročno in dolgoročno gledano pa to ne bo pripomoglo k nadaljnjemu večjemu zmanjševanju obremenitve poročevalcev. Komisija bo zato predlagala, da se začne srednjeročno uporabljati enosmerni sistem poročanja. Trenutno se statistika trgovine med državami članicami EU pripravlja z uporabo sistema, pri katerem vsaka država poroča o uvozu in izvozu. Tako se o vsakem uvozu in izvozu poroča dvakrat. Pri enosmernem sistemu pa bi se statistika o določenem uvozu oz. izvozu zbirala samo v eni državi.

Tak postopek bi sicer lahko zmanjšal število poročil Intrastata za več kot 50 % (v primeru poročanja s strani odpošiljatelja), vendar uvedba enosmernega sistema nikakor ni preprosta, saj zaradi razlik med zbiranjem in obdelavo podatkov še vedno obstajajo velike razlike med državami članicami pri prikazovanju trgovinskih tokov. Zato je bistveno, da se enosmerno poročanje uvede postopoma v daljšem časovnem obdobju skupaj z ukrepi, potrebnimi za zagotavljanje sprejemljive kakovosti podatkov. V ta namen bo Komisija izvedla obsežno analizo vpliva uvedbe enosmernega poročanja. Preučili se bodo ukrepi, potrebni za ohranjanje kakovosti podatkov, države članice pa se bodo spodbujale k izvajanju podobnih raziskav na nacionalni ravni. Na podlagi teh dveh vrst raziskav se bodo oblikovala jasna priporočila o načinu uvedbe enosmernega sistema v tesnem sodelovanju med Eurostatom in državami članicami.

Preden pa se lahko uvede enosmerni sistem poročanja, je treba odgovoriti na vrsto vprašanj, kot so določitev nabora osnovnih podatkov, uskladitev sistemov za zbiranje in obdelavo podatkov ter izmenjavo podatkov med državami članicami. Prav tako pa bo treba preučiti, kako bolje uporabiti administrativne podatke, kako se izogniti napačnim klasifikacijam in kako obravnavati vprašanje zaupnosti.

Z namenom odgovoriti na ta in ostala vprašanja se bo pripravil podroben akcijski načrt za obravnavo z državami članicami.

- Komisija bo predlagala dvotirni pristop, pri katerem kratkoročno gledano nadaljnjo poenostavitev v tradicionalnem smislu dopolnjuje enosmerni sistem za Intrastat z začetkom veljavnosti leta 2010.

Strukturna statistika podjetij

Februarja 2006 je Komisija predlagala preoblikovanje uredbe o strukturni statistiki podjetij (SSP)[3]. Cilj predloga je posodabljanje te pomembne statistike glede na nove potrebe politik s pomočjo izboljšav spremenljivk produktivnosti ter enakovredna pokritost tako storitvenega kot proizvodnega sektorja. Vsa ta vprašanja so ključnega pomena za lizbonsko strategijo in vzpostavitev notranjega trga. Poleg tega je cilj prenove SSP tudi čimbolj zmanjšati obremenitev podjetij z odpravo nekaterih obveznih spremenljivk, s prehodom z letnega na večletno zbiranje pri drugih spremenljivkah in z odpravo neobveznih spremenljivk. Za številna nova področja je priporočena uporaba podatkov iz registra.

Prenova SSP predstavlja primer tiste vrste orodij, ki bi jih lahko uporabljali za poenostavitev.

- Prenova SSP uvaja možnost, da države samo prispevajo podatke k evropskim zbirnim podatkom , ne da bi bile prisiljene predložiti nacionalne številke skupaj z vsemi podrobnostmi. To sicer ni izključno evropsko usmerjen pristop, vendar je korak v to smer in bo bistveno zmanjšal obremenitev.

- Uporaba administrativnih podatkov bo prav tako zmanjšala obremenitev podjetij, prenova SSP pa je to že uvedla za nova področja. Zbiranje podatkov o demografiji podjetij (novo področje v prenovi) bo v celoti temeljilo na registru, zato ne bo na nikakršen način obremenilo podjetij.

Statistika o proizvodnji industrijskega blaga (Prodcom)

Sprejeta je bila vrsta ukrepov za zmanjšanje obremenitve, ki jo industriji nalaga uredba o analizi industrijske proizvodnje na ravni Skupnosti[4]:

- Leta 2005 se je seznam izdelkov (seznam Prodcom) poenostavil z odpravo tarifnih številk, o katerih je bilo le malo poročil oz. o katerih je bilo podjetjem težko poročati, prav tako pa se je opustila zahteva po četrtletnih poročilih tekstilne industrije.

- Leta 2006 se je opustila zahteva po mesečnih poročilih industrije jekla.

- Trenutno potekajo posvetovanja z državami članicami o opuščanju industrijskih storitev in vmesnih izdelkov s seznama za leto 2007.

Možnost zmanjšanja obremenitve s pomočjo sprejetih ukrepov je bistvenega pomena: poenostavitev v letu 2005 je recimo število tarifnih številk na seznamu Prodcom zmanjšala s 5800 na 4500, medtem ko je zahteva po četrtletnih poročilih tekstilne industrije nalagala nesorazmerno breme na poročevalce.

Preoblikovanje statistike podjetij

Nobenega področja statistike podjetij ne smemo obravnavati ločeno. Za popolno sliko o gospodarstvu, ki temelji na raziskavah podjetij, potrebujemo statistične podatke s številnih drugih področij. Poleg tega so področja statistike med seboj povezana. SSP so na primer eden najpomembnejših virov za nacionalne račune, zato celo odprava zahtev v SSP morda ne bo imela nobenega učinka, ker bodo države še vedno zbirale podatke za zadostitev potreb svojih nacionalnih računov.

Komisija je prepričana, da je treba storiti še več, zato razvija program za preoblikovanje statistike podjetij. Preoblikovanje bo vključevalo vrsto ukrepov z namenom pomagati državam članicam razviti metode, ki bi lahko bistveno zmanjšale obremenitev podjetij. Med njimi so intenzivnejša uporaba administrativnih podatkov v statistične namene, samodejni elektronski prenos statističnih informacij neposredno iz računovodskih poročil podjetij, razvoj in uskladitev tehnik ocenjevanja ter boljša integracija naborov mikro podatkov. Tako bi lahko države članice učinkoviteje uporabljale obstoječe informacije, kar bi posledično tudi zmanjšalo obremenitev podjetij. Proti koncu jeseni bo Komisija pripravila predlog za posodobitev statistike podjetij in trgovine, ki bo vključeval ukrepe z metodami za zmanjševanje obremenitve. Ta predlog bo v obliki večletnega programa za obdobje 2008–2013 in naj bi se izvajal v tesnem sodelovanju med Eurostatom in državami članicami.

- Komisija razvija program za preoblikovanje statistike podjetij, ki bo s pametnejšim načinom zbiranja podatkov usmerjen v zmanjševanje obremenitve podjetij.

Kmetijska statistika

Odbor za statistični program je 24. februarja 2005 podprl predloge Eurostata o prihodnosti evropske kmetijske statistike, katerih cilj sta občutna poenostavitev in racionalizacija. Ti predlogi se trenutno izvajajo:

- Ukinjenih je več bilanc stanja, številne druge nacionalne bilance stanja pa niso več obvezne.

- Ukinjeno je zbiranje mesečnih absolutnih cen. Seznam izdelkov za letne absolutne cene se je skrajšal za polovico. Z letom 2006 se je uvedla sprememba z mesečnih na četrtletne indekse cen.

- Za naslednje desetletje sta namesto treh predlagani samo dve vmesni raziskavi o strukturi kmetij.

- Preučila se bo zakonodaja o pregledih živine in proizvodnje mesa.

- Preučila se bo zakonodaja o statistiki žit in drugih pridelkov.

- Zaključila se je integracija gospodarskih gozdarskih računovodskih evidenc z okoljskimi računovodskimi evidencami.

- Revidiral se bo program za raziskave o sadovnjakih in vinogradih v skladu z reformo teh dveh skupnih tržnih ureditev.

- Pred koncem leta 2007 se bo uvedel nov skupni sistem za zbiranje in preverjanje kmetijske statistike, ki bo občutno izboljšal kakovost podatkov in omogočil znižanje stroškov in obremenitve poročanja.

Ta pomembna prizadevanja, ki trenutno potekajo z namenom poenostaviti in zmanjšati obremenitev sistema kmetijske statistike, bodo pripomogla k zadostitvi potreb, ki izhajajo iz integracije novih političnih vprašanj v skupno kmetijsko politiko (razvoj podeželja, okolje in varnost živil).

- Komisija bo aktivno izvajala poenostavitev evropskega sistema kmetijske statistike in si prizadevala za izboljšanje kakovosti statističnih podatkov.

Orodja za poenostavitev

Evropski zbirni podatki

Vse večji pomen evropskih zbirnih podatkov za oblikovanje politike v nasprotju z nacionalnimi pokazatelji prav tako nudi možnosti za poenostavitev. Na področju kratkoročnih statističnih podatkov – ki so bistvenega pomena za monetarno politiko – je bilo vsaj v večini primerov mogoče zmanjšati obseg obveznosti (stopnje podrobnosti, pravočasnost in pogostnost) za države članice, katerih delež v ustreznih evropskih zbirnih podatkih je bil manjši od 1 %. Eurostat je poleg tega predlagal tudi uvedbo evropskega načrta vzorčenja, ki bi omogočil občutno (do 80 %) zmanjšanje skupne velikosti vzorcev in s tem tudi skupne obremenitve poročanja. Prenova SSP bo državam članicam tudi omogočila, da prispevajo samo k evropskim zbirnim podatkom na najnižji stopnji vsakega člena dejavnosti. Eurostat prav tako spodbuja idejo o izvajanju nepretrganih raziskav. Ta tehnika bi zmanjšala velikosti vzorcev za zbiranje evropskih zbirnih podatkov, obenem pa bi omogočala občasno pripravo nacionalnih pokazateljev. Komisija bo še naprej določevala področja, ki se preusmerjajo z nacionalnih podatkov na evropske zbirne podatke, razvijala orodja in metode za usklajevanje vzorcev ter po potrebi pripravljala posebne evropske raziskave.

- Predlog Komisije za statistični program Skupnosti za obdobje 2008–2012 bo v posebnih primerih spodbujal uporabo evropskih vzorcev.

Uporaba administrativnih podatkov

Napori NSI in obremenitve poročevalcev se bodo seveda zmanjšali, če relevantnih informacij ne bo več treba pridobivati s pomočjo posebnih statističnih raziskav. Dosegljive bodo v administrativnih podatkih, zbranih za druge namene. Eurostat se zaveda, da je iz več razlogov težje usklajevati administrativne podatke in tako zagotoviti primerljivost statističnih podatkov, ki izhajajo iz njih. Pri uporabi administrativnih zapisov mora obstajati ravnotežje med primerljivostjo na eni ter stroški NSI in obremenitvijo poročevalcev na drugi strani. Države članice so vedno imele možnost uporabiti raziskave ali administrative podatke ali pa kombinacijo obojega. Eurostat sam uporablja administrativne podatke (z visoko pogostnostjo) za ekstrapoliranje rezultatov raziskav (z nizko pogostnostjo). Kombinacija administrativnih podatkov za ekstrapolacijo, ki jo podpirajo redne referenčne raziskave ali raziskave z nizko pogostnostjo, je prav gotovo strategija, ki bo zmanjšala obremenitev poročanja in stroške, zato je Eurostat ne bo samo podprl, temveč tudi aktivno izvajal.

- Predlog Komisije za statistični program Skupnosti za obdobje 2008–2012 bo v posebnih primerih spodbujal uporabo administrativnih podatkov za statistične namene.

Uporaba računovodskih podatkov

Neposredna uporaba standardiziranih računovodskih podatkov z uporabo elektronskih orodij je še en obetajoč korak naprej. Podatki se posredujejo neposredno iz računovodskih poročil podjetij brez posebnega vprašalnika. Računovodske podatke lahko dopolnjujejo manjše raziskave, tako kot v primeru administrativnih podatkov. Komisija bo državam članicam pomagala tako, da bo uskladila opredelitve v pravnih aktih s tistimi v računovodskih standardih, razvila potrebna elektronska orodja ter oblikovala metode za ciljno usmerjene komplementarne raziskave in ustrezne tehnike ocenjevanja.

Pristop k statistiki podjetij s skladiščem podatkov

Popolna integracija vseh naborov podatkov na mikro ravni bi občutno olajšala uporabo in ponovno uporabo razpoložljivih podatkov. Informacije bi se zbrale samo enkrat in se ponovno uporabile za različne raziskave, kar bi zmanjšalo obremenitev in povečalo uporabnost naborov podatkov. Nekatere države članice so že dosegle visoko stopnjo integriranosti, vendar je potrebno še veliko dela, preden se taki sistemi ne uvedejo v celoti. Komisija ima dostop samo do omejenega števila naborov podatkov na mikro ravni, kar ovira ponovno uporabo informacij na evropski ravni. Za skupine podjetij, ki so aktivne v več državah članicah, so na ravni Komisije prav tako potrebni integrirani nabori podatkov na skupinski ravni.

Poslovni registri so ključni element kakršnega koli takšnega sistema, zato je popolno izvajanje nove uredbe o poslovnem registru bistvenega pomena. Komisija bo državam članicam pomagala tudi z razvojem orodij in metod za popolno integracijo naborov podatkov.

- Predlog Komisije za statistični program Skupnosti za obdobje 2008–2012 bo spodbujal razpoložljivost in uporabo mikro podatkov.

- Eurostat bo podpiral razvoj novega postopka za povezovanje obstoječih mikro podatkov z namenom omogočiti učinkovitejšo uporabo podatkov.

Razlikovanje zahtev

Razlikovanje zahtev glede na vlogo držav v statističnih zbirnih podatkih bi lahko znatno zmanjšalo obremenitev podjetij in stroške nekaterih nacionalnih organov ter istočasno izboljšalo pravočasnost zbirnih podatkov EU. Moralo bi se uporabljati v večji meri.

Uporaba informacijske tehnologije in metodoloških inovacij

Eurostatov naslednji korak pri tekočem delu za uporabo računovodskih podatkov podjetij za statistične namene (glej oddelek 2.2.3) je raziskovanje izvedljivosti uvedbe elektronskega formata XBRL (eXtensible Business Reporting Language) skupaj z državami članicami. Medtem ko podjetja že začenjajo uporabljati XBRL za predložitev računovodskih poročil, bi morale biti statistične organizacije zmožne samodejno uporabiti statistiko iz računovodskih podatkov v formatu XBRL. V ta namen je bila ustanovljena delovna skupina, ki združuje več nacionalnih statističnih organizacij in centralnih bank, začel pa se je tudi tehnični razvoj.

Eurostat prav tako aktivno sodeluje z Gospodarsko komisijo Združenih narodov za Evropo z namenom izboljšati sredstva za samodejno pridobivanje neobdelanih podatkov od podjetij.

Eurostat skupaj z drugimi mednarodnimi organizacijami sponzorira tudi razvoj in spodbujanje uporabe formata za izmenjavo statističnih podatkov in metapodatkov (SDMX – Statistical Data and Metadata eXchange), ki ima status ISO-standarda. Ta standard, ki temelji na XML, omogoča elektronske prenose statističnih podatkov in metapodatkov med organizacijami in uporabnikom. Standardi SDMX bodo pripomogli k temu, da se bo podjetjem izplačalo posredovati informacije statističnim organom.

Poleg tega se bodo v okviru sedmega okvirnega programa za raziskave (FP7) spodbujale tudi metodološke raziskave z namenom zmanjšati obremenitev poročanja.

- V prvi polovici leta 2007 bodo države članice prejele predlog za uvedbo formata za izmenjavo statističnih podatkov in metapodatkov (SDMX) na določenih statističnih področjih.

- Prvi javni razpis za oddajo predlogov za raziskave uradne statistike v okviru sedmega okvirnega programa za raziskave (FP7), ki se bo začel v začetku leta 2007, bo kot eno izmed možnih tem vključeval meritve in zmanjšanje obremenitve poročanja.

DOLOčANJE PREDNOSTNIH NALOG

Boljše določanje prednostnih nalog statistike je naslednji temeljni element procesa poenostavitve. Ocenjevanje pomembnosti in uporabnosti statističnih podatkov za politike EU je ključen korak pri izbiranju prednostnih področij za poenostavitev.

Uporaba načel v praksi

Sporočilo z dne 25. maja 2005 je v skladu z ustreznimi načeli iz Kodeksa ravnanja opredelilo tri vodilna načela na visoki ravni za določanje prednostnih nalog statistike:

- Prvo se nanaša na potrebe uporabnikov in koristi evropskih statističnih podatkov – glede na njihovo pomembnost za oblikovanje politik na evropski ravni.

- Drugo se nanaša na oceno stroškov , ki jih imajo države članice, poročevalci in Evropska komisija za pripravo statističnih podatkov Skupnosti.

- Tretja kategorija zajema „ posebna vprašanja “, pomembna za stroškovno učinkovitost uradne statistike, vključno z ravnotežjem med različnimi komponentami kakovosti statističnih podatkov (na primer „natančnost“ ali „stopnja podrobnosti“ v primerjavi s „pravočasnostjo“) in možnostmi za prilagodljive obveznosti poročanja, osredotočene na osnovne evropske potrebe.

Na podlagi teh načel se je v sodelovanju s statističnimi organi držav članic oblikovala kombinirana kakovostna in količinska metoda za ocenjevanje stroškovne učinkovitosti, ki so jo skupaj s pristojnimi nacionalnimi organi in uporabniki statističnih podatkov na ravni Skupnosti testirali za izbrana področja (statistika prometa in tujih povezanih podjetij). Metoda, ki je bila razvita na podlagi enakih načel in metodologije kot pri drugih podobnih shemah (model neto stroškov EU ali model standardnih stroškov v nekaterih državah članicah), in rezultati testiranj so bili skupaj z nacionalnimi statističnimi organi pozitivno ocenjeni.

Komisija (Eurostat) in nacionalni statistični organi držav članic, ki prevzemajo skupno odgovornost za metodo, so se dogovorili, da jo bodo nenehno izboljševali z namenom doseči najboljše ravnovesje med zahtevami po preprostosti in obvladljivosti analiz na eni ter stopnjo podrobnosti in natančnostjo pri natančni opredelitvi stroškovno učinkovitih zahtev na drugi strani.

Izvajanje metode

Kot je Svet priporočil 8. novembra 2005, je metoda vključena v prihodnji predlog Komisije o večletnem statističnem programu za obdobje 2008–2012. Služila bo kot skupno orodje za strukturirane, sistematične in pregledne analize za podpiranje političnih odločitev. Metoda zagotavlja aktivno sodelovanje pristojnih nacionalnih organov pri ocenjevanju skupnih stroškov držav članice in poročevalcev v skladu z načeli modela neto administrativnih stroškov EU in za Komisijo. Prav tako zagotavlja aktivno sodelovanje uporabnikov statističnih podatkov pri ocenjevanju koristi statistike, še posebej pomembnosti in uporabnosti za politiko EU. Pri tem je treba več pozornosti nameniti področjem, na katerih ima Skupnost izključno pristojnost, kot pa področjem, na katerih je ta pristojnost deljena.

Spodbujanje priprave (nacionalnih statistik in) statistike Skupnosti predstavlja samo majhen delež skupne administrativne obremenitve podjetij, zlasti MSP, toda obremenitev se zdi veliko večja. Na ravni Skupnosti Komisija še naprej skuša prispevati k skupnim prizadevanjem za zmanjševanje obremenitve. Tako bo v skladu s predlogom omogočena stalna uporaba metode za:

i) nove statistične dejavnosti, ki imajo občutne finančne posledice za poročevalce in

ii) obstoječe statistične zahteve,

s čimer se bo statistični program postopoma uravnotežil. Evropski statistični sistem je organiziran kot mreža in deluje po načelu subsidiarnosti, zato bi to bilo izvedljivo samo za ceno večjih investicij s strani držav članic. Le-te bodo morale zagotoviti zanesljive podatke o stroških, neposredno povezanih s potrebami Skupnosti po statističnih podatkih.

- Vsi novi statistični projekti, ki bi lahko pomenili dodatno obremenitev na posredovalce podatkov, še posebej podjetja, bodo pred izvajanjem predmet analize stroškov in koristi.

- Vsa področja, ki jih zajema prihodnji večletni statistični program (2008–2012), bodo pred zaključkom programa predmet analize stroškov in koristi.

PROCES NAčRTOVANJA

Proces, ki vodi do opredelitve statističnih programov Komisije, se prilagaja tako, da bo promoviral več ciljev, ki bi lahko zmanjšali stroške držav članic in poročevalcev. Program bo vključeval preglede načrtov za obstoječa področja, več poudarka pa bo tudi na vprašanju določitve prednostnih nalog v letnih razpravah z uporabniki. V tem okviru pa bo poleg stalnega dialoga z uporabniki Komisije posebna pozornost namenjena tudi vključevanju reformiranega Evropskega svetovalnega odbora za statistične informacije na gospodarskem in socialnem področju (CEIES)[5]. CEIES naj bi Svetu, Evropskemu parlamentu in Komisiji pomagal tako, da bi zagotovil upoštevanje zahtev uporabnikov in stroškov posredovalcev in zbiralcev informacij pri usklajevanju strateških ciljev in prednostnih nalog politike Skupnosti na področju statističnih informacij.

Poleg tega so trenutne razprave z državami članicami o reviziji osnovnega pravnega okvira za statistiko Skupnosti (še posebej Uredba Sveta (ES) št. 322/97 z dne 17. februarja 1997 o statistiki Skupnosti[6]) priložnost, da se raziščejo možnosti za tesnejše sodelovanje z NSI pri vsebinskem oblikovanju statističnih programov.

- Komisija je 3. novembra 2006 sprejela predlog za reformo CEIES.

- Pri reviziji osnovnega pravnega okvira za statistiko Skupnosti bodo obravnavane možnosti za tesnejše sodelovanje NSI pri vsebinskem oblikovanju statističnih programov Skupnosti.

SKLEP

Za učinkovito gospodarsko upravljanje in oblikovanje politik v Evropski uniji tako na nacionalni ravni kot na ravni Skupnosti so potrebni visokokakovostni statistični podatki. To je združljivo z nenehno zavezanostjo načelom boljše pravne ureditve kot celote, vključno s poenostavitvijo, ki je prav tako eden ključnih elementov novega partnerstva za rast in delovna mesta, ki se je začelo leta 2005.

Ukrepi, ki jih je Komisija predstavila v tem sporočilu, so v skladu s to splošno strategijo, katere cilj je izboljšati ureditveno in administrativno okolje ter okrepiti konkurenčnost tako na evropski kot na nacionalni ravni.

V primeru statistike Komisija potrjuje po zagotovitvi, da je statistika Skupnosti v koraku z novimi potrebami politik, ter zmanjšanju obsega zahtev tam, kjer so vedno manj pomembne ali le malo pomembne za potrebe politik. Komisija si prizadeva za sistematično ocenjevanje stroškovne učinkovitosti novih in obstoječih zahtev na podlagi vodilnih načel na visoki ravni. Učinki in posledice vseh novih zakonodajnih predlogov se bodo še naprej sistematično ocenjevali, nacionalni statistični inštituti pa bodo obveščeni o rezultatih. Pri vseh teh vprašanjih Komisija načrtuje tesno sodelovanje z državami članicami in končnimi uporabniki statistike Skupnosti, katerih predanost bo zagotovila, da se ambiciozni načrti na tem področju lahko uresničijo.

Prizadevanja za uravnotežen odnos med zahtevami in viri niso enkratna zadeva. Potrebna so stalna prizadevanja in vrsta instrumentov, ki se lahko uporabijo v strateškem okviru tako, da bosta prišli do izraza večja uspešnost in učinkovitost evropskega statističnega sistema kot celote pri izboljšanih statističnih podatkih za podporo politik Evropske unije. Ukrepi in orodja, predstavljeni v tem sporočilu, so vključeni v prihodnji večletni statistični program Skupnosti.

Glede na potrebo po skupni zavezi o določanju prednostnih nalog, poenostavitvi in zmanjšanju obremenitve poročanja na področju statistike Skupnosti, Komisija poziva Evropski parlament in Svet, da podpreta predlagane ukrepe in v prihodnje tudi različne pobude, ki bodo te ukrepe uresničile.

[1] COM(2005) 217.

[2] COM(2005) 535.

[3] COM/2006/66/konč.

[4] Uredba Sveta (EGS) št. 3924/91 z dne 19.12.1991.

[5] COM/2006/653/konč.

[6] UL L 52 z dne 22.2.1997, str. 1–7.